Bondi Beachin joukkoampuminen

**Bondi Beachin joukkoampuminen** oli islamistinen terrori-isku, joka tapahtui 14. joulukuuta 2025 Sydneyn Bondi Beachillä Australiassa. Iskun kohteena oli juutalaisyhteisön hanukka-juhla, johon osallistui noin tuhat ihmistä. Kaksi epäiltyä ampujaa, Sajid Akram ja hänen poikansa Naveed Akram, tappoivat 15 ihmistä, mukaan lukien kymmenvuotiaan lapsen.

Australian liittovaltion poliisi luokitteli ampumisen Isis -järjestön terrori-iskuksi. Kansainväliset johtajat, uutistoimistot ja Australian viranomaiset totesivat ampumatapauksen motiiviksi antisemitismin.

Poliisi ampui molempia epäiltyjä, joista toinen kuoli ja toinen loukkaantui vakavasti. Elossa selvinnyt ampujamies pidätettiin, ja hän on kuolleen poika. 40 ihmistä loukkaantui, mukaan lukien kaksi poliisia. Poliisi löysi ja hävitti myöhemmin mahdollisen autopommin. 

Kyseessä on Australian toiseksi eniten uhreja vaatinut joukkomurha vuonna tapahtuneen 1996 Port Arthurin verilöylyn jälkeen ja Australian tappavin terrori-isku.

## Tausta
Bondi Beach on yksi Australian tunnetuimmista rannoista Sydneyn itäisellä esikaupunkialueella. Alue tunnetaan Sydneyn juutalaisyhteisön keskuksena, joka on yhdessä Melbournen kanssa yksi Australian kahdesta suurimmasta juutalaisyhteisöstä.

Australian kansallinen terrorismin uhkataso nostettiin elokuussa 2024 tasolta ”mahdollinen” tasolle ”todennäköinen”. Juutalaisiin yhteisöihin ja henkilöihin kohdistuneet hyökkäykset ovat lisääntyneet Australiassa lokakuusta 2023 lähtien.

Tapahtumahetkellä rannalla vietettiin hanukkan ensimmäistä päivää järjestetyssä ”Chanukah by the Sea” -tapahtumassa, johon osallistui yli tuhat ihmistä, pääosin juutalaisyhteisön jäseniä. Alueella oli tuhansia ihmisiä nauttimassa kesäillasta.

## Tapahtumakulku
Poliisin mukaan Sajid ja Naveed Akram, isä ja poika, heittivät kolme putkipommia ja tennispallopommin väkijoukkoon Bondi Pavilionin pohjoispuolella sijaitsevan pysäköintialueen yli kulkevalta kävelysillalta, mutta mikään niistä ei räjähtänyt. Sen jälkeen he alkoivat ampua väkijoukkoon. Noin kello 18.47 paikallista aikaa epäillyt avasivat tulen jalankulkusillalta. Ampujat käyttivät pumppuhaulikoita sekä pulttilukkoisia kiväärejä, jota käytetään yleisesti metsästyksessä. Uuden Etelä-Walesin poliisi julkaisi klo 18.57 lausunnon, jossa se kehotti kansalaisia välttämään aluetta.

Naveed keskeytti ampumisen hetkeksi ja käski pois lähestyviä sivullisia, jotka eivät olleet tulossa hanukka-juhlaan.

Poliisit ampuivat miehiä kävelysillan molemmilta puolilta. Noin 40 metrin päässä puun suojassa ollut rikostutkija ampui epäiltyjä takaapäin ja osui Sajidia päähän. Haavoittunut Naveed pidätettiin poliisin toimesta ja vietiin sairaalaan kriittisessä tilassa.

Poliisi löysi myöhemmin Campbell Paradelta auton, jossa epäiltiin olevan kotitekoinen räjähde. Pommiryhmä poisti räjähteet.

## Siviilien toiminta
Kävellessään Campbell Parade -katua pitkin Bondi Beachillä, venäläis-juutalainen pariskunta Boris ja Sofia Gurman huomasivat hyökkääjien autossa olevan Isis-lipun. Kun Sajid nousi autosta, Gurmanit tarttuivat hänen aseensa. Sajid otti sitten toisen aseen ja ampui heidät molemmat kuoliaiksi.

Eräs sivullinen, 43-vuotias syyrialais-australialainen Ahmed al-Ahmed, hyökkäsi Sajidin kimppuun takaa ja riisti tämän aseen. Sajid vetäytyi sillalle, jossa Naveed oli asemissa. Al-Ahmed sai kahdesti luodin osuman kamppailun aikana.

Gefen Bitton juoksi kohti tulitusta nähtyään al-Ahmedin kamppailevan Sajidin kanssa. Samalla hän sai useita luodin osumia ja loukkaantui vakavasti.

Toinen mies nimeltä Reuven Morrison hyökkäsi Sajidin kimppuun tämän perääntyessä ja heitti tiilen häntä kohti ennen kuin hänet ammuttiin kuoliaaksi.

Bondi Beachin vapaaehtoiset hengenpelastajat riensivät uhrien avuksi vaarantaen oman henkensä. He olivat paikalla auttamassa ennen ambulanssien saapumista.

## Uhrit

Ainakin 16 ihmistä sai surmansa (mukaan lukien Sajid Akram, jonka poliisi ampui paikan päällä). 14 ihmistä kuoli paikan päällä ja kaksi kuoli myöhemmin sairaalassa. 40 ihmistä loukkaantui, mukaan lukien Naveed Akram.

Ammuskelussa kuolleet 15 uhria olivat:

* Edith Brutman, 68, B'nai B'rith Uuden Etelä-Walesin syrjinnän vastaisen komitean varapuheenjohtaja
* Dan Elkayam, 27, Ranskan kansalainen, joka pelasi puoliammattimaisesti jalkapalloa ja työskenteli Sydneyssä IT-analyytikkona.
* Boris, 69, ja Sofia Gutman, 61, jotka riistivät vanhemman ampujan aseen tämän saapuessa tapahtumapaikalle.
* Alex Kleytman, 87, holokaustista selvinnyt, joka muutti Ukrainasta Australiaan ja työskenteli rakennusinsinöörinä.
* Yaakov Levitan, 39, Etelä-Afrikassa syntynyt rabbi, joka oli Sydneyn Beth Din -tuomioistuimen sihteeri.
* Peter Meagher, 61, eläkkeellä oleva poliisitutkija, joka palkattiin Chanukah by the Sea -tapahtumaan freelance-valokuvaajaksi.
* Reuven Morrison, 62, Neuvostoliitossa syntynyt liikemies, joka heitti tiilen vanhempaa ampujaa kohti ennen kuin nuorempi ampuja ampui hänet.
* Marika Pogany, 82, slovakialaissyntyinen australialainen vapaaehtoistyöntekijä, joka toimitti aterioita ja muita palveluja juutalaisille vanhuksille.
* Matilda, 10, nuorin kuolonuhri; ukrainalaisten maahanmuuttajien lapsi
* Eli Schlanger, 41, brittiläinen apurabbi ja Uuden Etelä-Walesin vankeinhoitolaitoksen pappi
* Adam Smyth, 50, Bondin asukas, oli kävelyllä vaimonsa kanssa
* Boris Tetleroyd, 68, hanukka-juhlaan osallistunut kävijä, joka kuoli haavoittuneen poikansa rinnalla.
* Tania Tretiak, 68, joka osallistui tapahtumaan perheensä kanssa.
* Tibor Weitzen, 78, Neuvostoliitossa syntynyt autoinsinööri, joka kuoli suojellessaan vaimoaan ja Edith Brutmania.

## Tekijät
Ampujia oli kaksi, 50-vuotias isä Sajid Akram ja 24-vuotias poika Naveed Akram. Telanganan poliisi ilmoitti, että Sajid oli Intian kansalainen Tolichowkista, Hyderabadista, joka oli muuttanut Australiaan vuonna 1998 opiskelijaviisumilla suorittettuaan liiketalouden tutkinnon Hyderabadissa ja mennyt naimisiin australialaisen naisen kanssa. Telanganan poliisi ilmoitti myös, että Sajidillaei ollut ”rikostaustaa” ennen maastamuuttoaan ja että hänen perheensä Intiassa ei ilmeisesti ollut tietoinen hänen ”radikaaleista ajattelutavoistaan tai toiminnastaan”. Naveed syntyi elokuussa 2001 ja on Australian kansalainen.

Sajid ammuttiin poliisin toimesta paikan päällä; Naveed vietiin sairaalaan kriittisessä tilassa ja heräsi koomasta kaksi päivää myöhemmin, 17. joulukuuta. Myöhemmin samana päivänä Uuden Etelä-Walesin poliisi nosti Naveed Akramia vastaan virallisesti 59 syytettä, joista 15 oli murhasyytteitä, yksi terroritekosyyte ja 40 murhayrityssyytettä. Hänen oikeudenkäyntinsä päivämääräksi asetettiin 8. huhtikuuta 2026. 

Sajid Akramilla oli aselupa, hän oli kuuden aseen rekisteröity omistaja ja ampumaseuran jäsen. Naveed oli harjoitellut samassa ampumaseurassa. Hyökkäyksessä käytettiin kolmea ampuma-asetta, ja neljäs käyttämätön ase löydettiin tapahtumapaikalta. 

Naveed oli tunnettu tiedusteluviranomaisille vuodesta 2019 lähtien, mutta häntä ei pidetty ”välittömänä uhkana”. Teini-ikäisenä hän seurasi radikaalia islamilaista saarnaajaa Wissam Haddadia, joka todettiin rikkoneen Australian rotuvihamielisyyslakeja vuonna 2025. Poliisin mukaan molemmat ampujat olivat vannoneet uskollisuutta Isis-terroristijärjestölle, ja heidän autostaan löydettiin kaksi Isis-lippua. Poliisin raporttien mukaan todisteet osoittavat, että ampujat olivat suunnitelleet tekoa kuukausia etukäteen.

## Reaktiot
Australian pääministeri Anthony Albanese kiitti pelastustyöntekijöitä ja luonnehti ammuskelua ”shokeeraavaksi ja ahdistavaksi” tapahtumaksi. Suomen tasavallan presidentti Alexander Stubb kommentoi viestipalvelu X:ssä iskun olleen järkyttävä.

## Lähteet